Wim Kuipers, Platbook 1. Columns · dbnl
Platbook 1. Columns (2008)
PDF van tekst (0,35 MB)
Scans (1,70 MB)
Ongecorrigeerde ocr (0,07 MB)
ebook (2,84 MB)
Platbook 1. Columns(2008)–Wim Kuipers
Streektaal van doonbeej
'n Uurke Streektaal is 'n pregrámma van Umroep Venroj worrien de streektaal van Venroj duchteg gementenieërd wert. En nie alleneg de streektaal. Ok de meziek die te huuëre is kumt van gezelschappe of artieste uut de gemaente.
'n Uurke Streektaal hit drie vâste rebrieke. Óp de urste pláts de Venrodse les, worrien Frits Linssen, ieën van de twieë samestellers van 't Venrods woordeboek de rieke Venrodse taal toelicht.
De rebriek Uut de Peel en Maas van zó'n 50 jaor geleje is ok 'n vâst onderdieël. Uut dat waekblad van Venroj en umstreke werre 'n ántal zake van toen besproke. Ge stöt 'r maej van te kieke hoe 't 'r 50 jaor geleje nog án toe geeng; óp veul plátse ien Venroj, hán ze nog gaar genne stroeëm. Ge móst 't vandaag d'n dág nog már 's zoonder stroeëm doen.
Ok 'n vâste rebriek ien 't pregrámma is Waorvan kumt 't hin, worbeej de oeërspróng van 'n Venrods woord of uutdrukking án de luusteraar gevraogd veert. De luusteraar kriegt drie meugelekhede te huuëre worruut gekoze kan werre.
Már Umroep Venroj kent netuurlek nog mieër pregrámmaas die 't dialect hoeëg ien 't vaan hebbe staon, zoeëas Hutspotaovend mit 't Venrods Ketierke en Gaer Gedaon, 'n meziekpregrámma mit meziek en artieste van Limburgsen en Braobantsen bojjem.
We kunne dan ok bliej zien mit de belángrieke pláts die meziek en de taal beej de lokale umroep iennimt.
De trowwe luusterschare is groeët. Dat maerke we án de réjaksies en verzuke die via de website binnekómme, már ok as 'r aens CD's van lokale of regionale preduksies werre weggegaeve.
De aege streektaal is ok 't gene waor 'n lokale umroep zien aege mót oonderschejje t.ó.v. ândere umroepe. De streektaal, die maestentieds dur 't grötste dieël van de ienwoeëners dageleks gesproke wert, is enne biendende faktor.
Persoeënlek zeuj ik 't moj viende dat ok 't neejs gelaeze wert ien 't Venrods. Jommergenoeg is dat (nog) nie. Lokaal Centraal, 't neejs en áktualitejtepregrámma van umroep Venroj bestöt uut 'n grötter ántal vreejwillegers waorvan nie iederieën de Streektaal behieërst. Umdat dat iedere waerkdág 'n uurláng veert uutgezoonde, zien 'r keuzes gemákt en is Nederlânds de voertaal.
Gelukkeg zien 'r ien 't pregrámma maestentieds twieë of drie gesprekke mit meense die wat (neejs) te vertelle hebbe. Dat kan dan wel ien de Streektaal. Teminste as die of den dat wil en kan. Jommergenoeg is de streektaal már 'n klaen dieël van de uutzendinge, már die taal prebieëre we mit 'n paar vreejwillegers zóveul meugelek uut te drage.